Κριστιάν Ρουσό

Η Κριστιάν Ρουσό (γαλλικά: Christiane Rousseau, Βερσαλλίες, 30 Μαρτίου 1954) είναι Γαλλίδα και Καναδή μαθηματικός και καθηγήτρια στο Τμήμα Μαθηματικών και Στατιστικής του Πανεπιστημίου του Μοντρεάλ. Διετέλεσε πρόεδρος της Καναδικής Μαθηματικής Εταιρείας από το 2002 έως το 2004.

Σπουδές και σταδιοδρομία
Η Ρουσό ανακηρύχθηκε διδάκτωρ του Πανεπιστημίου του Μοντρεάλ το 1977, υπό την καθοδήγηση της Ντάνα Σλόμιουκ, με διατριβή με τίτλο "Topos Theory and Complex Analysis" (Θεωρία Τόπων και Μιγαδική Ανάλυση). Κατόπιν μεταδιδακτορικής έρευνας στο Πανεπιστήμιο ΜακΓκιλ, εντάχθηκε στη σχολή του Μοντρεάλ το 1979 και προήχθη σε τακτική καθηγήτρια το 1991. Διετέλεσε προσωρινή διευθύντρια του Κέντρου Μαθηματικών Ερευνών (Centre de Recherches Mathématiques) από το 2008 έως το 2009.

Υπήρξε η πρώτη γυναίκα αντιπρόεδρος της Διεθνούς Μαθηματικής Ένωσης, από το 2011 έως το 2014. Υλοποίησε και ηγήθηκε της πρωτοβουλίας "Μαθηματικά στον πλανήτη Γη" το 2013 (MPE 2013), η οποία υποστηρίχθηκε από την ΟΥΝΕΣΚΟ, και διαδραμάτισε ηγετικό ρόλο στο να ανακηρυχθεί η 14η Μαρτίου ως Διεθνής Ημέρα Μαθηματικών από την ΟΥΝΕΣΚΟ.

Εργασίες
Η Ρουσό ασχολείται κυρίως με τις διαφορικές εξισώσεις και τα δυναμικά συστήματα, καθώς επίσης,  με τις άλγεβρες Lie, με εφαρμογές στη μεγάλη ενοποίηση. Μεταξύ άλλων, ασχολείται με τις ιδιομορφίες στις διαφορικές εξισώσεις, τη θεωρία των διακλαδώσεων, το 16ο πρόβλημα του Χίλμπερτ (για το μέρος που αφορά τις διαφορικές εξισώσεις) και την ανάλυση σημαντικών διαφορικών εξισώσεων στη μαθηματική βιολογία, όπως οι εξισώσεις θήρευσης Λότκα-Βολτέρα. Συμμετέχει ενεργά σε προγράμματα εκλαΐκευσης των μαθηματικών στη δευτεροβάθμια εκπαίδευση και στα cégeps, κάνοντας παρουσιάσεις και γράφοντας περισσότερα από 35 δημοφιλή άρθρα στο περιοδικό Accromath.

Βραβεία και τιμητικές διακρίσεις
Τιμήθηκε με τα βραβεία Αντριέν-Πουλιό και  Αμπελ - Γκοτιέ από την Ενωση Μαθηματικών του Κεμπέκ, το 2009 με το Βραβείο Γκράχαμ Ράιτ για διακεκριμένες υπηρεσίες από την Καναδική Μαθηματική Εταιρεία και το 2014 με το Βραβείο Τζορτζ Πόλια από τη Μαθηματική Εταιρεία της Αμερικής για την εργασία της "Πώς η Ίνγκε Λέμαν ανακάλυψε τον εσωτερικό πυρήνα της Γης ". Το 2012 έγινε μέλος της Αμερικανικής Μαθηματικής Εταιρείας (AMS). Το 2018, έγινε η πρώτη αποδέκτης του βραβείου Μπερτράντ Ράσελ της AMS για την προώθηση των ανθρώπινων αξιών και του κοινού καλού μέσω των μαθηματικών. Είναι μέλος της εναρκτήριας τάξης των Μελών της Καναδικής Μαθηματικής Εταιρείας 2018 .

Δημοσιεύσεις

Δημοσίευσε πάνω από 75 επιστημονικά άρθρα και ένα βιβλίο mε τον Ιβάν Σεν-Αουμπέν: " Μαθηματικά και τεχνολογία", Springer 2009. Μεταφράστηκε στα γερμανικά, στα πορτογαλικά και στα αγγλικά.

Βιβλιογραφία 
Mathematics of Planet Earth: Mathematicians Reflect on How to Discove  Hans Kaper, Christiane Rousseau

Mathématiques et Technologie Christiane Rousseau, Yvan Saint-Aubin
Mathematics for Action: Supporting Science-Based Decision-Making UNESCO

Εξωτερικοί σύνδεσμοι 
Αρχική σελίδα
Porträt und Interview bei European Women in Mathematics, Newsletter 2013 

Παραπομπές



Κατηγορία:Μαθηματικοί του 20ού αιώνα
Κατηγορία:Μαθηματικοί ανά κλάδο
Κατηγορία:Γάλλοι μαθηματικοί
Κατηγορία:Καναδοί μαθηματικοί